सोलहवीं विधानसभा के लिए दूसरे चरण के चुनाव में 9 जिलों महाराजगंज, गोरखपुर, कुशीनगर, संत कबीर नगर, देवरिया, आजमगढ़, मऊ, बलिया और गाजीपुर की 59 सीटों पर चुनाव होने है। पिछले चुनाव में इन जिलों में 61 सीटें थीं, जिसमें लगभग आधी यानी 29 सीटों पर बसपा, 19 सीटों पर सपा और 8 सीटों पर भाजपा तथा 2 सीटों पर उसका सहयोगी जदयू तथा 2 सीटों पर ही कांग्रेस को विजय मिली थी। नये परिसीमन में इस क्षेत्र की 2 विधानसभा सीटें कम हो गयी हैं। दूसरे चरण के चुनाव में अन्य के अलावा बाढ़ भी बडा मुद्दा है। सभी नौ जिलों का ज्यादातर इलाका प्रतिवर्ष विभिन्न नदियों की बाढ़ में चपेट में आ जाता है। यहां का अन्नादाता किसान भी अपनी दुर्दशा से दुखी है। गन्ना तथा अन्य कृषि उत्पादों का समुचित मूल्य न मिलना और कृषि विकास की कोई कार्य योजना न होने से यहां का अन्नादाता हमेशा परेशान रहता है। रोजी-रोटी की तलाश में इस इलाके के लोग बड़ी संख्या में दिल्ली, मुम्बई आदि महानगरों की तरफ पलायन करने को मजबूर होते हैं। वैसे तो इन लोगों की कोई सुध नहीं लेता लेकिन चुनाव की आहट होते ही इन लोगों को पैसे के बल पर वोट डालने के लिए बुलाने में विभिन्न दलों के नेता पीछे नहीं रहते हैं। दूरदराज कामधंधे में लगे लोगों का ट्रेनों में आरक्षण काफी पहले करा दिया गया है। सबके घर वालों को हफ्ते से लेकर पन्द्रह दिन तक की दिहाड़ी पेशगी दे दी गई है।